Sholichilik ilmiy-tadqiqot instituti Xorazm filialini tashkil etish toʻgʻrisida
(resolution, 2025-02-15)

Sholichilik sohasida ilmiy-tadqiqot ishlarini yanada kengaytirish, sholining yangi raqobatbardosh, shuningdek, Xorazm vohasining tabiiy-iqlim sharoitlariga mos, serhosil navlarini yaratish va yetishtirish ishlarini jadallashtirish maqsadida Vazirlar Mahkamasi qaror qiladi: 1. Qishloq xoʻjaligi vazirligi, Xorazm viloyati hokimligining Sholichilik ilmiy-tadqiqot instituti Xorazm ilmiy-tajriba stansiyasi negizida Sholichilik ilmiy-tadqiqot instituti Xorazm filialini (keyingi oʻrinlarda filial deb ataladi) tashkil etish toʻgʻrisidagi taklifiga rozilik berilsin. 2. Quyidagilar filialning asosiy vazifalari etib belgilansin: hududning tuproq-iqlim sharoitlariga mos, yuqori hosilli, kasalliklarga chidamli, guruchining yuqori sifat koʻrsatkichlari boʻyicha ajralib turuvchi sholi navlari va duragaylarini yaratish boʻyicha tadqiqotlarni kengaytirish; yangi va istiqbolli sholi navlarining birlamchi urugʻchiligini tashkil etish, urugʻchilikning ilmiy asoslarini ishlab chiqish; sholi yetishtirishda zamonaviy resurstejamkor va suv tejovchi texnologiyalarni yaratish va ishlab chiqarishga joriy etish; chet el ilgʻor tajribalarini qoʻllagan holda hosildorlikni oshirish hamda yerlarning meliorativ holatini yaxshilash boʻyicha tavsiyalar ishlab chiqish; sholi ekinidagi kasallik va zararkunandalarga qarshi kurashda atrof-muhitning ekologik muvozanatiga taʼsir etmaydigan usullarni ishlab chiqish; sholi ekinini yetishtirishdagi asosiy agrotexnik tadbirlarni innovatsion texnologiyalar asosida mexanizatsiyalashni joriy etish; sohaning yetakchi xorijiy ilmiy muassasalari bilan qoʻshma ilmiy loyihalarni amalga oshirish maqsadida hamkorlik aloqalarini rivojlantirish, sholichilikni rivojlantirish muammolariga bagʻishlangan loyiha va investitsiyalarni jalb qilish, tajriba almashish, konferensiyalar, simpoziumlar va seminarlar oʻtkazish; sholi va dukkakli don ekinlarini yetishtirishni rivojlantirish yuzasidan tavsiyalar ishlab chiqish; yuqori malakali ilmiy kadrlarni tayyorlash, ilmiy xodimlarning kasbiy darajasini doimiy oshirish va takomillashtirish. 3. Belgilansinki, filial ilmiy muassasa shaklidagi yuridik shaxs boʻlib, u Sholichilik ilmiy-tadqiqot instituti Xorazm ilmiy-tajriba stansiyasining huquq va majburiyatlari boʻyicha huquqiy vorisi hisoblanadi. 4. Quyidagilar: Sholichilik ilmiy-tadqiqot institutining Xorazm filiali tuzilmasi 1-ilovaga muvofiq; Oʻzbekiston Respublikasi Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi bosh direktoriga, zarur hollarda, filial tuzilmasiga xodimlarning tasdiqlangan cheklangan umumiy soni va mehnatga haq toʻlash fondi doirasida oʻzgartirishlar kiritish huquqi berilsin. 5. Oʻzbekiston Respublikasi Qishloq xoʻjaligi vazirligi huzuridagi Qishloq xoʻjaligi va oziq-ovqat taʼminoti ilmiy-ishlab chiqarish markazi Sholichilik ilmiy-tadqiqot instituti bilan birgalikda bir oy muddatda filialning ustavini tasdiqlasin hamda uning belgilangan tartibda davlat roʻyxatidan oʻtkazilishini taʼminlasin. 6. Quyidagilar filialni moliyalashtirish manbalari etib belgilansin: Oʻzbekiston Respublikasining Davlat budjetidan davlat ilmiy dasturlarini amalga oshirish uchun ajratilgan mablagʻlar; xoʻjalik faoliyatidan tushadigan mablagʻlar; xalqaro moliya institutlari, xorijiy va donor tashkilotlarning grantlari; qonunchilik hujjatlarida taqiqlanmagan boshqa manbalar. 7. Xorazm viloyati hokimligi Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda bir oy muddatda filialga: Xorazm viloyati, Gurlan tumani, Sholikor qishlogʻi, “Chinobod” muqobil mashina traktor parki hududidagi 1800 m2 boʻsh turgan yer maydonini — bino va inshootlar qurish uchun; Xorazm viloyati, Gurlan tumanidagi 82 gektar sugʻoriladigan yer maydonlarini — doimiy foydalanish huquqi asosida ilmiy-tadqiqot ishlari uchun ajratilishini taʼminlasin. 8. Oʻzbekiston Respublikasi Fanlar akademiyasi, manfaatdor vazirliklar va idoralar oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar. 9. Mazkur qarorning ijrosini nazorat qilish Oʻzbekiston Respublikasi Qishloq xoʻjaligi vaziri J.A. Xodjayev, Xorazm viloyati hokimi F.Oʻ. Ermanov zimmasiga hamda Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini taʼminlash masalalari kotibiyatiga yuklansin.